बुजुर्गों की तुलना में युवाओं में इस बीमारी के लक्षण अलग, वो फोकस नहीं कर पाते
माना जाता है कि अल्जाइमर बुजुर्गों को प्रभावित करती है। लेकिन दुनिया भर में 30 से 64 साल की उम्र के 39 लाख लोग अल्जाइमर रोग से पीड़ित हैं। यह 30 साल के युवाओं को भी हो सकता है। बस इसके लक्षण अलग है। नईAlzheimer's can happen even at the age of 30
माना जाता है कि अल्जाइमर बुजुर्गों को प्रभावित करती है। लेकिन दुनिया भर में 30 से 64 साल की उम्र के 39 लाख लोग अल्जाइमर रोग से पीड़ित हैं। यह 30 साल के युवाओं को भी हो सकता है। बस इसके लक्षण अलग है।
नई स्टडी के मुताबिक, युवाओं में अल्जाइमर पीड़ित लोगों में लक्षण अलग होते हैं, जैसे कि फोकस न कर पाना, हाथ के इशारों की नकल करने की कम क्षमता और बदतर जागरूकता। इससे युवा अवस्था में ही व्यक्ति मानसिक और शारीरिक रूप से कमजोर होने लगता है।
मस्तिष्क में अधिक तेजी से बदलाव दिखाई देते हैं
स्टडी से पता चला कि युवावस्था में अल्जाइमर रोग से पीड़ित लोगों के मस्तिष्क में अधिक तेजी से बदलाव दिखाई देते हैं। ये देर से शुरू होने वाले अल्जाइमर रोग से भी अधिक आक्रामक हो सकती है। कम उम्र में अल्जाइमर से पीड़ित लोग अपने मस्तिष्क की गतिविधियों में होने वाले बदलावों के प्रति अधिक जागरूक होते हैं।
आनुवंशिक रूप से शुरुआती अल्जाइमर के शिकार लोगों ने प्रति सप्ताह ढाई घंटे से अधिक व्यायाम किया तो उन्होंने उन लोगों की तुलना में स्मृति परीक्षणों में बेहतर स्कोर किया, जो शारीरिक रूप से सक्रिय नहीं थे या व्यायाम नहीं कर रहे थे।
जीन और जेनेटिक कारणों से जोखिम ज्यादा
कम उम्र में होने वाले अल्जाइमर रोग ज्यादा घातक हैं। यह आठ गुना तेजी से बढ़ता है। इस बीमारी की सबसे बड़ी वजह आनुवांशिकता है। इसके अलावा तीन जीन- एपीपी, पीएसईएन1 और पीएसईएन2 भी युवा अवस्था में अल्जाइमर के लिए जिम्मेदार हैं। डॉक्टरों के मुताबिक, संयमित दिनचर्या, नियमित व्यायाम या खेत-बागान में काम में व्यस्त रहकर और पोषक आहार से अल्जाइमर के खतरे को कम किया जा सकता है।
शुरुआत डिमेंशिया से, बीमारी की वजह अब भी एक रहस्य
अल्जाइमर की शुरुआत डिमेंशिया से होती है, जिसे मेमोरी लॉस कहा जाता है। इसके पीछे वजह तो अभी तक पूरी तरह नहीं मालूम चल पाई है, मगर कुछ रिसर्च में खास तरह की प्रोटीन, या फिर सिर में चोट या कोई जीन डिसऑर्डर को भी मानते हैं।
अगर आप अपनों के नाम-पते और फोन डायल करने का तरीका भूल जाएं या अपने घर का रास्ता याद न रहे, तो यह बीमारी आपका भुलक्कड़पन या लापरवाही ही नहीं, बल्कि अल्जाइमर भी हो सकती है। वैसे तो यह अमूमन 65 साल की उम्र में होती है, मगर कुछ मामलों में इस उम्र से पहले भी केस सामने आए हैं।
1906 में पहली बार इस बीमारी का पता चला
1906 में डॉ. एलोइस अल्जाइमर ने इस रोग के बारे में पता लगाया था, इस वजह से इस बीमारी को उन्हीं के नाम पर जाना जाता है। उन्होंने मानसिक रोग से पीड़ित एक महिला के दिमाग में कोशिकाओं में बदलाव नोटिस किया था। महिला के दिमाग की स्टडी में पाया कि उसमें कुछ गांठ पड़ गई हैं। इसकी शुरुआत किसी आम समस्या की तरह होती है, लेकिन धीरे-धीरे ये गंभीर रूप ले लेती है।